《王官谷司空侍郎故居》
宋代·江休复

首阳采薇士，商代缅以遐。
唐季有夫子，遯世肥且嘉。
拔迹离污险，抗志凌青霞。
剥运扇颓风，奸雄比回邪。
不然随波流，横噬猰{左犭右俞}牙。
吁哉土德衰，暌乖鬼盈车。
英英夫子贤，顕晦吾所嗟。
相见栖隐情，遗文搴菁华。
山藏白驹谷，水绕骚人家。
踌躇碧峰前，寒日忽以斜。

作者简介：（1005—1060）宋开封陈留人，字邻几。登进士第。为蓝山尉，改大理寺丞，迁殿中丞。召试，擢集贤校理，判刑部。与苏舜钦游，坐预进奏院祠神会落职，监蔡州商税。后复故官，累进至刑部郎中。强学博览，为文淳雅，尤善于诗。喜琴、弈，工隶书。有《嘉祐杂志》、《唐宜鉴》、《春秋世论》及文集等。